Karl Wilhelm Göttling
Karl Wilhelm Göttling (19. januar 1793 – 20. januar 1869) bio je nemački klasični filolog.

Život
Rođen je u Jeni kao sin hemičara Johanna Friedricha Augusta Göttlinga (1753–1820). Pohađao je gimnaziju "Wilhelm-Ernst" u Weimaru, a od 1811. studirao je filologiju na univerzitetima u Jeni i Berlinu. Dobrovoljno se prijavio za rat protiv Francuske  1814, a kad je sklopljen mir, nastavio je studije u Berlinu, gde su mu, između ostalih, predavali i Friedrich August Wolf, August Boeckh i Philipp Buttmann.

Od 1816. predavao je u gimnaziji u Rudolstadtu. Godine 1819. postao je direktor gimnazije u Neuwiedu, a 1822. postavljen je za vanrednog profesora filologije na Univerzitetu u Jeni. U Jeni je upravljao i filološkim seminarom (od 1826) i radio u univerzitetskoj biblioteci, da bi 1831. postao redovni profesor. U svom rodnom gradu ostao je do smrti. Nekoliko je puta posetio Italiju, Siciliju, Grčku, kao i druge zemlje, a 1852. pratio je Ludwiga Prellera (1809–1861) i Hermanna Theodora Hettnera (1821–1882) na putu u Grčku i i Carigrad. Umro je u Jeni, u dobi od 75 godina.

Delo 
Na početku karijere Göttling se posvetio proučavanju nemačke književnosti i objavio dva rada o Nibelunzima: Über des Geschichtliche im Nibelungenliede (1814) i Nibelungen und Gibelinen (1817). Ipak, najveći deo života posvetio je proučavanju antičke književnosti, naročito grčke. O raznovrsnosti njegovog naučnog zanimanja govore već i naslovi dva njegova dela: Gesammelte Abhandlungen aus dem klassischen Altertum ("Sabrani spisi o klasičnoj antici", 2 toma, 1851–1863) i Opuscula Academica ("Kratki akademski spisi", objavljeno posthumno 1869).

Među važnijim izdanjima starih autora koje je priredio nalaze se Techne (gramatički priručnik) Teodosija iz Aleksandrije (Theodosii Alexandrini grammatica, 1822), Aristotelova Politika (1824) i Ekonomika (1830), kao i izdanje Hesiodovih dela (1831; 3. izd. uredio J. Flach, 1878). Na polju grčke gramatike napisao je rad Allgemeine Lehre vom Akzent der griechischen Sprache ("Osnovi grčke akcentuacije", Jena, 1835), koji predstavlja proširenu verziju jednog kraćeg dela. Njegovi manji radovi uglavnom su sabrani u spomenutim delima Gesammelte Abhandlungen aus dem klassischen Altertum i Opuscula Academica (1869). Kuno Fischer objavio je 1880. i njegovi Prepisku s Goetheom.

Literatura 
 

Klasični filolozi